
	Comisia pentru agricultură, silvicultură,
 industrie alimentară şi servicii  specifice
	                        Bucureşti, 10.06.2014
                           Nr.4c-4/284


RAPORT

asupra propunerii legislative pentru completarea art.8 din 

Ordonanţa de urgenţă a Guvernului nr.34/2000 privind 
produsele agroalimentare ecologice

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, în procedură de urgenţă, cu propunerea legislativă pentru completarea art.8 din Ordonanţa de urgenţă a Guvernului nr.34/2000 privind produsele agroalimentare ecologice, transmisă cu adresa  nr.Plx. 244 din 5 mai 2014 şi înregistrată sub nr.4c-4/227/06.05.2014. 

La întocmirea raportului Comisia a avut în vedere avizul favorabil al Consiliului Legislativ, punctul de vedere negativ al Guvernului şi avizele negative ale Comisiei juridice, de disciplină şi imunităţi, Comisiei pentru mediu şi echilibru ecologic şi Comisiei pentru sănătate şi familie. 
Propunerea legislativă are ca obiect de reglementare completarea art.8 din Ordonanţa de urgenţă a Guvernului nr.34/2000 privind produsele agroalimentare ecologice, aprobată prin Legea nr.38/2001, cu modificările şi completările ulterioare, în sensul de a se stabili că data până la care organismele candidate pentru aprobarea ca organisme de inspecţie şi certificare trebuie să depună la Ministerul Agriculturii şi Dezvoltării Rurale documentele stabilite prin ordin al ministrului agriculturii şi dezvoltării rurale este de 31 martie şi nu 1 decembrie, astfel cum se prevede la art.3 alin.(1) din ordinul ministrului agriculturii şi dezvoltării rurale nr.181/2012 pentru aprobarea regulilor privind organizarea sistemului de inspecţie şi certificare în agricultura ecologică, cu modificările ulterioare, pentru a nu se întârzia înfiinţarea noilor organisme de inspecţie şi certificare timp de aproape un an. Totodată, urmează a se modifica, în mod corespunzător, şi respectivul ordin al ministrului agriculturii şi dezvoltării rurale.

La lucrările comisiei au fost prezenţi 36 deputaţi, din totalul de 38 membri ai comisiei.
În conformitate cu prevederile art.61 şi art.63 din Regulamentul Camerei Deputaţilor, republicat, membrii Comisiei au examinat propunerea legislativă pentru completarea art.8 din Ordonanţa de urgenţă a Guvernului nr.34/2000 privind produsele agroalimentare ecologice în şedinţa din  4 iunie 2014.

La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Peter Nagy, secretar de stat în cadrul Ministerului Agriculturii şi Dezvoltării Rurale.

În urma dezbaterilor,  membrii Comisiei au hotărât, în unanimitate de voturi, să supună spre dezbatere şi adoptare plenului Camerei Deputaţilor raportul de respingere a propunerii legislative pentru completarea art.8 din Ordonanţa de urgenţă a Guvernului nr.34/2000 privind produsele agroalimentare ecologice din următorul motiv: Regulamentul (CE) nr.834/2007 şi Regulamentul (CE) nr.889/2008 trebuie aplicate unitar la nivelul Uniunii Europene. 
Propunerea legislativă supusă dezbaterii  face parte din categoria legilor ordinare, potrivit prevederilor art.73 din Constituţia României, republicată.

Propunerea legislativă  a fost respinsă de Senat în şedinţa din 22 aprilie 2014.
Propunerea legislativă pentru completarea art.8 din Ordonanţa de urgenţă a Guvernului nr.34/2000 privind produsele agroalimentare ecologice, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
              PREŞEDINTE,
             
                         SECRETAR,
                       Nini SĂPUNARU 
                                Costel ŞOPTICĂ
Consilier, Goţa Ioana

